एक लोककथा है। कहा जाता है कि एक समय बोधिसत्व बटेर की योनि में पैदा हुए। यह बटेर जंगल में घास के तिनके व अन्न-कण खाकर अपना पेट भरता था। अधिक अच्छे भोजन की कामना उसके मन में नहीं थी, इसलिए अपने घोंसले के आसपास के वृक्षों व पौधों से जो मिल जाए, उसी में संतुष्ट रहता था। कुछ दिनों बाद उस क्षेत्र में एक कौआ आया। वह मध्यप्रांत से आया था।
वहां उसे अन्न आदि के अतिरिक्त कभी-कभी हाथी-घोड़े आदि का मांस भी मिल जाया करता था, किंतु यह तभी होता था, जबकिराजा के महल में किसी हाथी या घोड़े की मृत्यु हो और उसे ठीक से दफनाया न गया हो। ऐसा प्राय: कम ही होता था। अत: अधिक और अच्छे भोजन की तलाश में कौआ जंगल में आया था। जब उसने बटेर को देखा तो मन में विचार किया कि यह बटेर तो बहुत स्वस्थ दिखाई देता है।
अवश्य ही इसे उत्तम भोजन मिलता होगा। उसने बटेर से पूछा- भाई! तुम कौन-सा श्रेष्ठ भोजन करते हो, जो इतने हट्टे-कट्टे हो? बटेर ने हंसते हुए पहले उससे पूछा- तुम तो मांस आदि का सेवन करते हो, फिर ऐसे दुबले क्यों हो? कौए ने उत्तर दिया- मुझे अपना भोजन चुराकर खाना पड़ता है। मांस हो या अन्न हमें कौन खाने को देगा? जो भोजन संघर्ष के बाद मिले, वह अच्छा होने पर भी शरीर को नहीं लगता।
किंतु तुम तो घास-तिनके ही खाते हो, फिर बलिष्ठ कैसे हो? बटेर ने कौए की जिज्ञासा का समाधान इन शब्दों में किया- मैं कम से कम भोजन की इच्छा रखता हूं और जो मिल जाए, उसी से गुजारा कर लेता हूं। इसलिए स्वस्थ हूं। कहानी का निहितार्थ यह है कि जहां संतोष होगा, वहां सुख अवश्य होगा क्योंकि संतोष इच्छाओं का अंत है और इच्छा दुख का मूल है।
hin_Deva hin_Deva hin_Deva hin_Deva